Parlament bude voliť aj špeciálneho prokurátora a kandidáta na sudcu ústavného súdu.
Zdroj obrázku: Internet
Rozhodovanie o volebných kódexoch, voľba špeciálneho prokurátora i kandidáta na sudcu ústavného súdu čaká poslancov na 35. schôdzi parlamentu, ktorá sa začne dnes o 13:00.
Vládny Smer-SD sa s opozíciou na konečnej podobe volebných zákonov dohadoval od jesene minulého roka. Na stranícke financie má dozerať komisia zostavená zo 14 členov, a to piatich delegovaných z koalície, piatich z radov opozície, po jednom zástupcovi navrhnú Ústavný súd SR, Najvyšší súd SR, Najvyšší kontrolný úrad a generálna prokuratúra. Podľa ministrom vnútra Robertom Kaliňákom
predložených návrhov politické strany budú môcť na svoju volebnú kampaň vynaložiť najviac tri milióny eur, kandidáti na prezidenta maximálne pol milióna a nezávislí kandidáti na predsedov samosprávnych krajov najviac štvrť milióna eur, rovnako ako kandidáti na primátorov Bratislavy a Košíc. Všetci budú povinne zverejňovať údaje nielen o tom, koľko peňazí na kampaň minuli, ale tiež budú musieť informovať, odkiaľ peniaze majú. Zákon zavádza tzv. transparentné účty, ku ktorým bude mať prístup verejnosť. Opozícia má ku kódexom viacero pripomienok a predloží niekoľko pozmeňujúcich návrhov.
Ak sa vládny Smer-SD dohodne s opozíciou na konečnej podobe novely ústavy, ktorá sa týka zmien v justícii a ochrany manželstva, zákonodarcovia by definitívne mali rozhodovať aj o tomto návrhu Smeru-SD a KDH. Zástupcovia parlamentných strán sa síce už skôr dohodli, že novelu ústavy prerokujú až na júnovej schôdzi, predseda parlamentu Pavol Paška
však návrh novely zaradil na májové rokovanie.
Poslanci budú na 35. schôdzi voliť aj špeciálneho prokurátora. Súčasnému špeciálnemu prokurátorovi Dušanovi Kováčikovi sa funkčné obdobie končí v auguste. Vo funkcii je od mája 2004, opätovne ho parlament zvolil v septembri 2009. Teraz sa prihlásil do výberového konania po tretí raz, bol jediným uchádzačom.
Zákonodarcovia majú voliť aj kandidáta na sudcu Ústavného súdu. SR. O miesto sa uchádzajú vysokoškolský pedagóg a v minulosti ústavný sudca Ján Drgonec
, advokát Pavol Malich
a sudca Juraj Sopoliga
. Parlament začiatkom apríla zvolil piatich kandidátov zo šiestich, zabojujú teda o posledný voľný post. Prezident zo šiestich vybraných kandidátov za ústavných sudcov vymenuje troch. Funkčné obdobie troch sudcov ústavného súdu Jána Auxta
, Juraja Horvátha
a Jána Lubyho
uplynie 4. júla 2014.
Opoziční poslanci sa spojili v záujme pomoci mladým ľuďom a do parlamentu predkladajú balíček deviatich zákonov, ktoré majú pomôcť mladým lepšie sa uplatniť. Ide o návrhy z rezortov školstva, spravodlivosti a sociálnych vecí, ktoré majú pomôcť mladým ľuďom zamestnať sa. Skupina okolo Daniela Lipšica
zasa navrhuje zrušiť Správu štátnych hmotných rezerv a presunúť jej agendu pod ministerstvo hospodárstva. Rovnako lipšicovci navrhujú zrušenie Fondu národného majetku. Zmeniť by chceli aj volebný systém, polovicu poslancov by podľa Lipšicovej
skupiny ľudia volili terajším pomerným systémom, druhú polovicu by volili väčšinovým systémom, kde by za každý volebný obvod bol zvolený jeden poslanec.